ISAMBILILO 14
Masukulu Nshi ayo Bapainiya Bengayako?
Ukufuma na kale, Inte sha kwa Yehova balasambilila sana pali Lesa. Kwaliba amasukulu ayo bapangila bamunyinefwe ababa mu mulimo wa nshita yonse pa kuti ‘balebombesha umulimo wabo onse.’—2 Timote 4:5.
Isukulu lya Bapainiya. Nga papita umwaka umo ukutula apo painiya wa nshita yonse atendekele bupainiya, balamwita ukuya kwi sukulu ilibako pa nshiku 6, kabili limo ili sukulu libela pa Ng’anda ya Bufumu iyabela mupepi no ko ekala. Umulandu kwabela ili sukulu kwafwa bapainiya ukupalama kuli Yehova, ukwishiba ifya kubomfya inshila shalekanalekana isha kubombelamo umulimo wa kubila imbila nsuma, no kubafwa ukutwalilila mu mulimo wa bupainiya.
Isukulu lya Bakabila ba Mbila Nsuma ya Bufumu. Ili sukulu libako pa myeshi ibili kabili lyabelako ukukansha bapainiya abaipeelesha ukuya mu kubombela konse uko bengabatuma. Baipeelesha nga filya fine fyaipeeleshe Yesu Kristu uwabombele sana umulimo wa kubila imbila nsuma pa calo ukucila umuntu fye onse. Batila “E po ndi! Ntumeni!” (Esaya 6:8; Yohane 7:29) Pa kuti babombe bwino ku cifulo cimbi balangusha imikalile, ukusambilila intambi shimbi, ukusambilila ukwikala ku ncende uko imiceele yapusana sana no ko bafuma e lyo no kulya ifya kulya ifyo bashabelesha. Limo balasambilila no lulimi lumbi. Ili sukukulu lilafwa bamunyinefwe na bankashi abashimbe e lyo na baupana abali ne myaka 23 ukufika kuli 65, ukukwata imibele no kulamuka ifingabafwa ukuyabomba bwino uko babatuma no kubomfiwa sana mu kuteyanya kwa kwa Yehova.
Isukulu lya Baibolo Ilya Gileadi Ilya Watchtower. Mu ciHebere ishiwi lya kuti “Gileadi” lipilibula ukuti “Ubunte Ubwingi.” Ukutula apo isukulu lya Gileadi lyatendekele mu 1943, bamunyinefwe na bankashi ukucila pali 8,000 abapwisha ili sukulu balibatuma nga bamishonari pa kuti bengayashimika ubunte “ku mpela ye sonde” kabili balibomba bwino icine cine. (Imilimo 13:47) Ku ca kumwenako, ilyo bamunyinefwe abafumine ku gileadi bafikile mu Peru, tamwali icilonganino nangu cimo. Nomba pali ino nshita mu Peru mwaba ifilonganino ukucila pali 1,000. Ilyo bamishonari batendeke ukubombela mu Japan, ba Nte tabafikile na kuli 10. Nomba ino nshita ba Nte balicila pali 200,000. Pa myeshi isano iyo bamunyinefwe baba ku Gileadi balasambilila sana Icebo ca kwa Lesa. Abo beta ku Gileadi ni bamunyinefwe ababomba bupainiya bwaibela, bamishonari abashibombela pa Bethel, bakangalila ba muputule, nelyo ababomfi ba pa Bethel, pa kuti bengalalenga umulimo wa kushimikila ukubombwa bwino mwi sonde lyonse.
Mulandu nshi kwabela Isukulu lya Bapainiya?
Ni bani bafwile ukuya kwi Isukulu lya Bakabila ba Mbila Nsuma ya Bufumu?
bem_Latn bem_Latn bem_Latn bem_Latn bem_Latn bem_Latn bem_Latn bem_Latn